Archbishop Demond Tutu Vokurudzira VaMugabe Kuti Vasiye Basa
VaTutu varikukurudzira kuti sangano re United Nations ritumire masoja kundodzivirira kurohwa kwevanhu nehumhondi kuti sarudzo yerun-off
Archbishop Desmond Tutu vekirike yeAnglican muSouth Africa vakakurudzira VaMugabe kuti vasiye basa pamwe nekukurudzira sangano reUnited Nations, kuti ritumire mauto anochengetedza runyararo muZimbabwe. Archbishop Tutu vakataura mashoko aya neMuvhuro manheru, apo vaikomborera zvivezwa zvakagadzirwa nechizvarwa cheZimbabwe mu London. Archbishop Desmond Tutu vakaudza gungano ranga riri pakirike ye St Martins Field mu London, kuti zvinorwadza kuti hurumende yaVa Mugabe ye ZANU-PF iyo yakatanga kutonga nyika zvakanaka kubva muna 1980 yaiva yapandukira vanhu vayakasungura. Vakati VaMugabe vanofanira kusiya basa semutungamiriri wenyika ye Zimbabwe kuti vamwewo vatonge. Va Tutu vakati VaMugabe nevamwe vavo vanofanira kuziva kuti nerimwe zuva hudzvanyiriri wehurumende yavo huchaperawo sekupera kwakaita hudzvanyiriri hwe hurumende yaVa Ian Smith kana hwevachena vemuSouth Africa. Pamusoro pazvo, vakakurudzira kuti sangano renyika dzemibatanidzwa dzepasi rose, re United Nations ritumire masoja kundodzivirira kurohwa kwevanhu nehumhondi kuti sarudzo yerun-off yemutungamiri wenyika, yemusi wa 27 Chikumi, iitwe murunyararo. VaTutu vakatizve masangano e International Cricket Council ne England Cricket Board anofanirwa kurambidza vatambi vemuZimbabwe kuti vasauye kumitambo ichaitirwa kuBritain gore rinouya nechinangwa chekuratidza pasi rose kuti VaMugabe havachadiwa. Vakati vatambi vecricket, vanofanirwa kuomeserwa nekuti zvematongerwe enyika ne mitambo zvinofambidzana. VaTutu, vakakomborera zvivezwa zvitatu zvakagadzirwa nava Kakumbira Ruregerero, izvo zvinoratidza kupondwa kwakaitwa vanhu vedzimwe nyika mu South Africa kusanganisira vanhu vemuZimbabwe, avo vakarohwa kana kuurayiwa nezvizvarwa zve South Africa mwedzi wapera. VaTutu vakati vazhinji vemu South Africa havatsigiri zvakaitwa nemhondi idzi. Dzimwe nhau kumba ku Studio 7...